###### VELKOMMEN TIL

Børnehaven Rundkørslen

**Hvedevej 45, 2700 Brønshøj**

**Telefon: 38600642**

**E-mail: bh.hvedevej@gmail.com**

**Hjemmeside: www.hvedevej45.dk**

**Velkommen til børnehaven Håbet, afdeling Rundkørslen**

Institutionen Håbet er en selvejende børnehave med plads til 49 børn ,25 børn i Rundkørslen og 24 børn i Det Gule Hus, i alderen fra 2 år og 10 mdr. frem til skolestart.

Børnehaven er tilknyttet administrationsselskabet Spia

**Personale**

Jacob - Leder – er i Rundkørslen om fredagen

Angela – Souschef/ Pædagog (37 timer)

Charlotte - Pædagog (37 timer)

Jette - Pædagog (30 timer)

Emil - Pædagogmedhjælper (32 timer)

Eva - Køkken og rengøringsdame (23+5 timer)

Desuden har vi tilknyttet nogle faste vikarer.

**Historien om Huset**

Børnehaven Rundkørslen er en selvejende institution som blev oprettet i 1948 og det var en af de første børnehaver i Brønshøj. Den ligger i smørhullet tæt ved mosen og i naturskønne omgivelser. Det var en ældre dame som startede med at passe børnene, som boede i de omkringliggende huse og blev senere til børnehave. Børnehaven ligger i et gult hus 3 familiers hus og børnehaven har underetagen med to stuer og en tumler og egen legeplads. I år 2016 blev vi sammenlagt med Børnehaven Det Gule Hus der ligger på Håbets Alle i Brønshøj. Vi er nu en samlet institution med samme ledelse og budget.

**Åbningstider**

Børnehaven har åbent fra kl.07.00-17.00 mandag til fredag.

Vi serverer ikke morgenmad, i stedet for bager vi boller hver morgen. Jeres barn har derfor mulighed for, at få en halv bolle når I kommer. I har samtidig mulighed for at sidde sammen med jeres barn og få en kop kaffe eller the. Vi rydder dette lille måltid ud kl. ca. 9.00.

**Starten i børnehaven**

Det er vigtigt med en god start i børnehaven og vi ser det som vores fornemmeste opgave sammen med jer, at skabe en tryg, udviklende og sjov hverdag for alle i børnehaven.

Det er individuelt hvilket behov det enkelte barn har i forhold til indkøringen i børnehaven. Da I kender jeres barn bedst vil vi i samarbejde med jer tilrettelægge de første dage, så jeres barn får en så god og tryg start som muligt. Det kan være en tryghed for barnet at have en bamse eller andet med i starten.

**En almindelig dag**

07:00 Børnehaven åbner, her er der boller, kaffe/the, hygge og leg

09:00 Morgenbordet slutter og dagen planlægges

09:30 Børnemødet starter

10:00 Leg, aktiviteter, ture o.l.

11:30 Frokost

12:30 Sovebørn sover, resten leger inde eller ude på legepladsen.

14:00 Frugt og højtlæsning

14:30 Leg inde eller ude

17:00 Børnehaven lukker

**Børnehavens målsætning**

Vi ønsker at børnene i børnehaven oplever en tryg, udviklende og sjov hverdag med tætte relationer til engagerede voksne i et inspirerende miljø.

Derfor er det vores mål at hverdagen indeholder:

* Glæde
* Oplevelser/udvikling
* Tid og rum til det enkelte barn
* Det man kan selv, skal man selv

**Forældresamarbejde**

Den daglige kontakt er af uvurderlig betydning for os alle**,** så brug gerne lidt tid på at udveksle store og små oplevelser/oplysninger når I afleverer eller henter jeres barn. Om morgenen er der samtidig mulighed for, at tage en kop kaffe/the og snakke sammen. Vi ønsker at I, forældre, oplever en åbenhed, tillid og imødekommenhed fra personalets side. Vi ønsker en åben dialog med jer, så vi i fællesskab får skabt en rar atmosfære med gensidig tillid, som er afgørende for jeres barns trivsel i børnehaven. Det kræver engagement fra os - og fra jer.

Vi forsøger gennem den daglige kontakt, at tale med jer om jeres barn, da denne kontakt er grundlaget for tillid. Selvom vi prioriterer denne kontakt, kan det i den travle hverdag af og til være svært at nå at tale ordentligt sammen. Der kan være informationer, som I ønsker at give eller få (eller omvendt), som er umulige at snakke om i garderoben. Derfor kan I til enhver tid bede personalet afsætte tid til en mere dybtgående snak. Det er vigtigt at forældre og personale har et rimeligt kendskab til hinandens opdragelsesværdier og praksis. Vi skal sammen opbygge et samarbejde med udgangspunkt i det enkelte barn, såvel som i gruppen som i helhed. Det er derfor af stor betydning at I som forældre kan acceptere, forstå og støtte op om beslutninger i dagligdagen, som tager hensyn til hele børnegruppen.

**Hverdagens aktiviteter**

****Året igennem foregår der mange forskellige pædagogiske aktiviteter såsom kreative aktiviteter, sang/rytmik og ture ud af huset. Vi arbejder ud fra en pædagogisk læreplan som dækker sprog, krop og bevægelse, natur og naturfænomener samt kulturelle udtryksformer og børn med særlige behov. Derudover har vi forskellige traditioner i børnehaven. Vi bestræber os på at skriver hver dag i vores bog som ligger i vindueskarmen. Her kan i læse om, hvad vi har lavet af aktiviteter samt fået at spise den pågældende dag. Ellers fortæller vi gerne om dagens aktiviteter. Ydermere sender vi nyhedsbreve via mail et par gange om året.

**Forældremøder og samtaler**

Vi har et forældremøde i foråret/sommeren og i efteråret. Hvert andet år holder vi generalforsamling. På dette forældremøde har vi en præsentation af og valg til Bestyrelsen.

Vi tilbyder en gang om året en forældresamtale hvor I sammen med to personaler, taler om jeres barns trivsel og udvikling. Forældre til nye børn får tilbudt en samtale efter tre måneder.

Er der behov for flere samtaler kan dette altid aftales individuelt. Hvis personalet har brug for en samtale vil I få besked.

**Gensidige forventninger**

**I kan forvente af os:**

* At vi rådgiver om pædagogiske forhold
* At vi er nærværende, omsorgsfulde og engagerede
* At vi har en god tone i vores dialog med jer og jeres barn
* At vi kontakter Pædagogisk Psykologisk Rådgivning (PPR), talepædagog, fysioterapeut, sundhedsplejerske o.a. eksterne samarbejdspartnere hvis/når vi i samarbejde med jer skønner det nødvendigt
* At alle informationer bliver behandlet fortroligt

**Vi forventer at du/I:**

* Respekterer og giver respons på det pædagogiske arbejde
* Holder al dialog i en god tone
* Er aktive i dialogen ved forældresamtaler
* Afleverer og henter barnet med nærvær samt siger goddag og farvel
* Giver information om familiære forhold der har betydning for barnets trivsel
* Respekterer at jeres barn er en del af en gruppe, hvor der skal givers plads til alle
* Deltager i børnehavens møder og arrangementer
* Giver barnet tøj på/med som passer til årstiden
* Krydser af på ferielister og lign
* Sætter navn i barnets tøj, sutsko
* Holder jer orienteret om div. opslag og informationer
* Bestræber jer på at holde mindst fem ugers ferie med jeres barn om året, heraf de 3 i sommerperioden
* Henvender jer til personalet, hvis der er noget i undrer jer over eller er utrygge ved, så vi hurtigt kan tage hånd om det.

**Aflevering og afhentning**

Da afleveringssituationen er vigtig for jeres barns dag i børnehaven, skal personale og forældre sammen skabe en rar og tryg aflevering. Vi har et ”vinke-vindue” hvor personalet gerne vil vinke farvel sammen med jeres barn, så det bliver en god aflevering.

I det daglige beder vi jer altid om at sige godmorgen og farvel i afleverings og hentesituationen.

Jeres barn skal være afleveret senest **kl.09.30.**

**Børnemødet**

Vi holder børnemøde hver dag fra kl. 9.30-10.00. Derfor er det vigtigt at jeres barn er kommet inden. Børnemødet ligger vi stor vægt på. Her har vi fokus på fællesskabet og relationer.

Vi tæller børn og finder sammen ud af, hvem der er i børnehaven og hvem der ikke er kommet. Der bliver sunget sange, lavet sanglege og børnene giver beskeder. Her har vi mulighed for at styrke børnenes sprog og give beskeder samt lytte til hinanden.

**Madordning**

Vores køkkendame Eva er ansat til at lave en sund, varieret og overvejende økologisk kost til børnene hver dag. Kosten består både af rugbrød med pålæg og grøntsager samt varm mad. Vi tager hensyn til fødevareallergiker. Børnene skiftes til at dække bord og så har vi fokus på at skabe en hyggelig stund hvor vi kan snakke sammen samt få nye smagsoplevelser.

**Tøj og skiftetøj**

Jeres barn har en kurv til skiftetøj i deres garderobe. Her ønsker vi der er: strømper, undertøj, bluser og bukser. Husk jævnligt at holde øje med om, der er fyldt op, og at størrelsen passer.

Det er vigtigt, at jeres barn har tøj på der passer til årstiden. Det er endvidere vigtigt, at der i vintersæsonen medbringes flyverdragt eller vinterjakke/overtræksbukser, hue, vanter, regntøj og praktisk fodtøj. Husk navn i tøjet. Vi går meget op i børnene har sutsko på da det er et ældre hus og der kan derfor godt være fodkoldt og vådt på toiletterne.

**Oprydning i børnehaven**

Støt dit barn i oprydning inden i går hjem, således at børnene rydder det op de har leget med. Hjælp endvidere jeres barn med at holde orden i deres garderobe, sæt hjemmesko OP i garderoben, så er de der også om morgenen.

Det gør det nemmere og mere overskueligt for jeres barn at garderoben er til at overskue.

**Traditioner**

Vi har gennem de sidste mange år opbygget en række traditioner som består af forskellige arrangementer.

***Fastelavn***

Vi holder fastelavnsfest hvert år med forskellige temaer.

Børnene dekorerer hele tumlestuen med kulisser, som passer til temaet og børnene er klædt ud.

Vi synger, leger og spiser mad, som passer til temaet. Derudover slår vi katten af tønden.

***Kommende skolebørn***

For de kommende skolebørn, holder vi afslutning for dem i april. Børnene laver en isbod og deler is ud til de andre børn.

***Forældrefest***

Festen afholdes i slutningen af april. Den bliver arrangeret af de forældre, hvis børn skal starte i skole. Personalet deltager selvfølgelig også.

***Sommerfest og børnehavens fødselsdag***

Børnehaven har fødselsdag d.1. september. Derfor holder vi i samarbejde med forældrene en sommerfest for at fejre det. Sommerfesten afholdes i september. Der vil være forskellige boder og fællesspisning med familierne.

***December traditioner***

****I december ”juler” vi og får besøg af vores julenisser, Julius, Juliane, Bølle og Julie. Vi holder børnemødet inde på første stue, hvor vi tænder lys og jule-hygger med julesange.

Vi inviterer til jule-morgenkaffe med morgenbrød for forældre og børn.

Vi går ligeledes i kirke og holder julefest for børnene.

***Fødselsdag***

Når jeres barn har fødselsdag, er det frivilligt om barnet vil fejre det i børnehaven eller invitere sin spisegruppe eller hele børnehaven hjem. Det er også frivilligt, om der skal deles noget ud til de andre børn.

**Legetøj**

Vi har legetøjsdage i løbet af året. Her kan jeres barn tage et mindre stykke legetøj med på eget ansvar. Jeres barn må **ikke** medbringe spillekonsoler, legetøj med lyd og alt for store lege-ting med denne dag. Vi er et lille hus og det skal være hyggeligt, når vi har legetøjsdag.

De andre dage kan jeres barn lege med det legetøj vi har i børnehaven. med mindre andet er aftalt med personalet. Cykler og løbehjul må medbringes hele året.

**Sorg og krise**

Det er meget vigtigt, at I informerer personalet om vigtige hændelser i barnets hjem, såsom skilsmisse, sygdom eller dødsfald. Når vi får sådanne oplysninger, vil vi have skærpet opmærksomhed på barnet, så vi kan yde den optimale støtte.

**Bestyrelsen**

Hver andet år holder vi generalforsamling. På dette forældremøde har vi en præsentation af og valg til Bestyrelsen. Bestyrelsen er valgt for en 2 årige periode. Opslag fra bestyrelsen og andre nyttige informationer til forældrene, kan ses på vores opslagstavle i garderoben.

**Lukkedage**

På forældretavlen i garderoben, står vores lukkedage for det gældende år.

****

**---------------------klip ud og gem-------------------**

**Huskeseddel**

Når du begynder i børnehaven, skal du ***huske****:*

1) Regntøj og gummistøvler til våde dage

2) Masser af skiftetøj til kurven

3) Hue, vanter, flyverdragter, overtræksbukser til den kolde tid

4) Navn i tøjet. Bestil evt. navne-etiketter at sætte på

5) Sutsko med navn i

6) Solcreme på om sommeren og badetøj



***Husk,* at ringe på tlf. 38600642 inden kl.09.30, hvis dit barn holder fri eller er syg og derfor ikke kommer.**